कांग्रेस ने सीएम पद के लिए अपने चेहरे की घोषणा नहीं की है लेकिन पार्टी ने यह जरूर संकेत दिया है कि यदि वह सत्ता में चुनकर आती है तो प्रदेश कांग्रेस समिति के अध्यक्ष कमलनाथ और चुनाव अभियान समिति के अध्यक्ष ज्योतिरादित्य सिंधिया में से कोई एक मुख्यमंत्री बनेगा। कांग्रेस के लिए अपने दिग्गज नेताओं में तालमेल बिठाना कठिन काम है क्योंकि प्रदेश में कमलनाथ और सिंधिया के अलावा दिग्विजय सिंह और अजय सिंह जैसे नेता भी हैं जो राज्य की राजनीति में अपना दखल, प्रभाव और हैसियत रखते हैं। इन सभी प्रदेश क्षत्रपों के अपने अलग गुट और समर्थक हैं। हालांकि, कमलनाथ ने पिछले साल कहा था कि सिंधिया को यदि मुख्यमंत्री पद के लिए चेहरा बनाया जाता है तो वह उसका समर्थन करेंगे।